Paramende yeAfrica Inoti Zimbabwe Ngaiongororwe Panyaya Yekodzero Dzevanhu.
Asi hurumende yaVaMugabe inoti nyaya yekuti iri kutyora kodzero dzevanhu ndeye manyepo.
Paramende YeAfrican Union yePan African Parliament, PAP, yakatenderana neChishanu kuti patumirwe chikwata chevanhu vachanoongorora nyaya yekutyorwa kwekodzero dzevanhu muZimbabwe. Dare iri range richisangana muJohannesburg South Africa. Vamwe vange vachimirira Zimbabwe varizve Chief Whip veZanu-PF, VaJoram Gumbo, neChina vakati vachaedza nepavanogona napo kuti nyaya yekutyorwa kwekodzero dzevanhu muZimbabwe isakurukurwe. VaGumbo vakati vanhu veMDC nemasangano akazvimirira, ndivo vari kuda kusvibisa Zimbabwe. Asi zvinonzi Zimbabwe yakakatyamadzwa apo nhengo zana nemakumi mana nepfumbamwe dzakati Zimbabwe iongororwe. Nhengo makumi maviri chete ndidzo dzatsigira Zimbabwe. Chikwata chedare iri chiri kutarisirwa muZimbabwe mukati memasvondo mashoma anotevera. Chisungo chePAP chinoti chikwata ichi chichatarisa nyaya yekurohwa, kupondwa kwevanopikisa uye kudzvinyirirwa kwevatori venhau. VaGlenn Mupani vari kuita zvidzidzo zvepamusoro munyaya dzekodzero dzevanhu nehutongi wejechetere paCape Town University vaudza Blessing Zulu weStudio 7 kuti VaMugabe vave tambaoga. Dzimwe Nhau Kubva kuStudio 7...